ইরফান আলী

মোহামেদ ইরফান আলী (জন্ম ২৫ এপ্রিল ১৯৮০) একজন গায়ানীয় রাজনীতিবিদ, যিনি ২০২০ সাল থেকে গায়ানার দশম এবং বর্তমান রাষ্ট্রপতি হিসেবে দায়িত্ব পালন করছেন। পিপলস প্রগ্রেসিভ পার্টি/সিভিক (পিপিপি/সি)-এর সদস্য এবং তিনি এর আগে ২০০৯ থেকে ২০১৫ সাল পর্যন্ত আবাসন ও পানিসম্পদ মন্ত্রী হিসেবে দায়িত্ব পালন করেছেন। তিনি গায়ানার প্রথম মুসলিম রাষ্ট্রপতি এবং ত্রিনিদাদ ও টোবাগোর নূর হাসানালীর পর আমেরিকার দ্বিতীয় মুসলিম রাষ্ট্রপ্রধান।

আলী একজন সংসদ সদস্য (এমপি) ছিলেন এবং ২০১৫ সাল পর্যন্ত ডোনাল্ড রামোতার সরকারের অধীনে মন্ত্রিসভায় মন্ত্রী হিসেবে দায়িত্ব পালন করেন। ২০২০ সালে তিনি পিপলস প্রগ্রেসিভ পার্টি/সিভিক (পিপিপি/সি) থেকে রাষ্ট্রপতি পদপ্রার্থী হন। তিনি ২০২০ সালের মার্চে অনুষ্ঠিত সাধারণ নির্বাচনে বিজয়ী হন। তবে নির্বাচনের সুষ্ঠুতা ও সকল ব্যালট পুনঃগণনা নিয়ে দীর্ঘ আইনি জটিলতার কারণে বিজয়ের কয়েক মাস পর ২০২০ সালের ২ আগস্ট তিনি গায়ানার দশম রাষ্ট্রপতি হিসেবে শপথ গ্রহণ করেন।

প্রারম্ভিক জীবন ও শিক্ষা 
মোহামেদ ইরফান আলী ১৯৮০ সালের ২৫ এপ্রিল গায়ানার পশ্চিম উপকূল ডেমেরারা অঞ্চলের লিওনোরা গ্রামে একটি ইন্দো-গায়ানীয় মুসলিম পরিবারে জন্মগ্রহণ করেন। তার পিতা মোহাম্মদ ওসমান আলী এবং মাতা বিবি শরিমান নেশাও, তারা দুজনেই শিক্ষক ছিলেন। তাদের দুই ছেলের মধ্যে আলী একজন। আলী তার শৈশবের উল্লেখযোগ্য সময় লেগুয়ান দ্বীপেও কাটিয়েছেন।

তার মায়ের দিকের প্রপ্রপিতামহ-প্রপিতামহী ছিলেন উজিয়ারি ও বুঝাওয়ান, যাঁরা বর্তমান ভারতের উত্তরপ্রদেশের বস্তী জেলার তেলোগেপুর থানার বসি গ্রাম থেকে এসেছিলেন। আলী তাঁদের পুত্র দিলদারের বংশধর। ১৮৯৪ সালে দিলদার, উজিয়ারি এবং তাঁর অন্য চার সন্তান ও এক পুত্রবধূ  রাইন নামক জাহাজে করে চুক্তিবদ্ধ শ্রমিক হিসেবে তৎকালীন ব্রিটিশ গায়ানায় অভিবাসন করেন। সেখানে তারা লেগুয়ানে ‘প্লানটেশন সাকসেস’-এ চুক্তিভিত্তিক শ্রমে নিযুক্ত হন।

তিনি লিওনোরা নার্সারি ও প্রাথমিক বিদ্যালয় এবং কর্নেলিয়া আইডা প্রাইমারি স্কুলে লেখাপড়া করেছেন। আলী গায়ানার জর্জটাউনে সেন্ট স্ট্যানিসলাস কলেজ থেকে তাঁর মাধ্যমিক শিক্ষা সম্পন্ন করেন।

আলী ওয়েস্ট ইন্ডিজ বিশ্ববিদ্যালয় থেকে শহর ও আঞ্চলিক পরিকল্পনায় ডক্টরেট ডিগ্রি অর্জন করেন। ২০০৩ সালে তিনি নয়াদিল্লির গুরু গোবিন্দ সিং ইন্দ্রপ্রস্থ বিশ্ববিদ্যালয়ের অধিভুক্ত ন্যাশনাল ইনস্টিটিউট অব লেবার ইকোনমিকস থেকে মানবসম্পদ পরিকল্পনা ও উন্নয়নে স্নাতকোত্তর ডিগ্রি অর্জন করেন। ২০২৩ সালে ওই বিশ্ববিদ্যালয় তাকে সম্মানসূচক ডক্টরেট প্রদান করে।

এছাড়াও তিনি অ্যাংলিয়া রাসকিন ইউনিভার্সিটি থেকে মানবসম্পদ পরিকল্পনায় মাস্টার অব আর্টস ডিগ্রি, আন্তর্জাতিক ব্যবসায় পোস্ট-গ্র্যাজুয়েট ডিপ্লোমা, ফাইন্যান্সে পোস্ট-গ্র্যাজুয়েট সার্টিফিকেট রয়েছে। তিনি ইউনিভার্সিটি অফ স্যালফোর্ড থেকে আন্তর্জাতিক বাণিজ্যিক আইনে মাস্টার অব ল’ এবং ইউনিভার্সিটি অফ সান্ডারল্যান্ড থেকে বিজনেস ম্যানেজমেন্টে সম্মানসহ ব্যাচেলর অব আর্টস ডিগ্রি অর্জন করেন।

পেশাগত জীবন 
আলী অর্থ মন্ত্রণালয়ে ক্যারিবিয়ান ডেভেলপমেন্ট ব্যাংকের প্রকল্প বাস্তবায়ন ইউনিটের প্রকল্প ব্যবস্থাপক হিসেবে দায়িত্ব পালন করেছেন এবং রাষ্ট্র পরিকল্পনা সচিবালয়ে একজন জ্যেষ্ঠ পরিকল্পনাকারী হিসেবেও য়িত্ব পালন করেছেন।

প্রাথমিক রাজনৈতিক জীবন 
আলী ২০০৬ সালে গায়ানার জাতীয় সংসদ সদস্য হন। তিনি গৃহায়ন ও পানিসম্পদ মন্ত্রণালয় এবং পর্যটন, শিল্প ও বাণিজ্য মন্ত্রণালয়ের দায়িত্বপ্রাপ্ত মন্ত্রী হিসেবে নিযুক্ত হন।

মন্ত্রী হিসেবে দায়িত্ব পালনকালে তিনি বিভিন্ন সময়ে রাষ্ট্রপতি ও প্রধানমন্ত্রীর দায়িত্বও পালন করেন। ২০১৫ সালে পিপলস প্রগ্রেসিভ পার্টি/সিভিক (পিপিপি/সি) বিরোধী দলে গেলে তিনি গায়ানা সংসদের পাবলিক অ্যাকাউন্টস কমিটির চেয়ারম্যান এবং ইকোনমিক সার্ভিসেস কমিটির সহ-চেয়ার হিসেবে দায়িত্ব পালন করেন।

রাষ্ট্রপতিত্ব

প্রার্থিতা 
ইরফান আলী ২০২০ সালের ২ মার্চ গায়ানার সাধারণ ও আঞ্চলিক নির্বাচনের জন্য পিপলস প্রগ্রেসিভ পার্টি/সিভিক (পিপিপি/সি) এর রাষ্ট্রপতি প্রার্থী ছিলেন। ২০১৯ সালের ১৯ জানুয়ারি তাকে পিপলস প্রগ্রেসিভ পার্টি/সিভিক-এর রাষ্ট্রপতি পদপ্রার্থী হিসেবে মনোনীত করা হয়। তাঁর প্রার্থীতা ঘোষণার সময় গায়ানার স্পেশাল অর্গানাইজড ক্রাইম ইউনিট (এসওসিইউ) আলির বিরুদ্ধে ষড়যন্ত্র ও জালিয়াতির ১৯টি অভিযোগ এনেছিল। আলির আইনজীবীরা এসব অভিযোগের বৈধতা নিয়ে প্রশ্ন তোলেন এবং দাবি করেন যে এই অভিযোগগুলো রাজনৈতিক উদ্দেশ্যপ্রণোদিত ও "বানোয়াট"। নির্বাচনের সময় পর্যন্ত এসব অভিযোগগুলো কখনোই পূর্ণাঙ্গভাবে আদালতে শুনানিতে আনা হয়নি।

তাঁর মনোনয়নের পরপরই আলীর বিরুদ্ধে একাডেমিক জালিয়াতির অভিযোগ ওঠে। বিরোধীরা দাবি করে যে, আলী যখন ২০-এর কোঠায় ছিলেন তখন তিনি তাঁর একটি শিক্ষাগত যোগ্যতার ভুল তথ্য দিয়েছিলেন। এছাড়াও আলীর বিরুদ্ধে আরও ১৯টি জালিয়াতির অভিযোগ আনা হয়, যেখানে অভিযোগ করা হয় যে ২০১১ থেকে ২০১৫ সালের মধ্যে তিনি রাষ্ট্রীয় ১৭৪ মিলিয়ন গায়ানীয় ডলারেরও বেশি অর্থ আত্মসাৎ করেছেন। অভিযোগে বলা হয় তিনি অজ্ঞাতনামা কিছু ব্যক্তির সাথে ষড়যন্ত্র করে ডোমেরারা-মাহাইকার প্ল্যান্টেশন স্পারেনডাম এবং গুয়েডভারওয়াগটিং-এ অবস্থিত ১৯টি রাষ্ট্রীয় জমি বর্তমান বা প্রাক্তন সরকারি কর্মকর্তাদের কাছে "অনেক কম দামে" বিক্রি করে দিয়েছিলেন।

এই মামলাগুলোর বিচার কার্যক্রম বেশ কয়েকবার স্থগিত করা হয়েছিল। এসব অভিযোগে ইরফান আলীকে স্ব-জামিনে মুক্তি দেওয়া হয়। স্পেশাল অর্গানাইজড ক্রাইম ইউনিট (এসওসিইউ) জানায়, যে জমিগুলো ৩৯.৮ মিলিয়ন গায়ানা ডলারে বিক্রি হয়েছিল সেগুলোর প্রকৃত মূল্য ২১২.৪ মিলিয়ন গায়ানা ডলার। অবশেষে ২০২০ সালের ১৪ আগস্ট সব অভিযোগ খারিজ করে দেওয়া হয়।

প্রচারাভিযান 
২০২০ সালের রাষ্ট্রপতি নির্বাচনী প্রচারণায় আলী মূলত অর্থনৈতিক কর্মসূচিকে প্রাধান্য দেন। তিনি গ্র্যাঞ্জার প্রশাসনের অধীনে ক্রমবর্ধমান অর্থনৈতিক মন্দা এবং ক্রমবর্ধমান বেকারত্বের কথা উল্লেখ করেন। এই পরিস্থিতির উন্নয়নের লক্ষ্যে আলী পাঁচ বছরে ৫০,০০০ নতুন কর্মসংস্থান সৃষ্টির প্রতিশ্রুতি দেন। তিনি গায়ানার উদীয়মান তেল খাতের জন্য স্বচ্ছতা এবং আন্তর্জাতিকভাবে স্বীকৃত মানদণ্ড বজায় রাখার ওপর গুরুত্বারোপ করেন, যা গায়ানার উন্নয়নে বড় পরিবর্তন আনবে বলে আশা করা হচ্ছে। আলী একটি সার্বভৌম সম্পদ তহবিল প্রতিষ্ঠার অঙ্গীকার করেন, যা "রাজনৈতিক হস্তক্ষেপ থেকে সুরক্ষিত" থাকবে। এছাড়াও তিনি সান্তিয়াগো নীতিমালা এবং এক্সট্র্যাকটিভ ইন্ডাস্ট্রিজ ট্রান্সপারেন্সি ইনিশিয়েটিভের বৈশ্বিক মানদণ্ড মেনে চলার ক্ষেত্রে গায়ানার সক্ষমতা বাড়ানোর প্রতিশ্রুতি দেন।

পররাষ্ট্রনীতি

যুক্তরাষ্ট্র

২০২০ সালের সেপ্টেম্বরে মার্কিন যুক্তরাষ্ট্রের তৎকালীন পররাষ্ট্র সচিব মাইক পম্পেওর সাথে এক যৌথ বিবৃতিতে আলী ঘোষণা করেন যে, উভয় দেশ ভেনেজুয়েলার সঙ্গে গায়ানার বিতর্কিত সীমান্তের কাছাকাছি মাদক পাচার প্রতিরোধের লক্ষ্যে যৌথ সামুদ্রিক টহল শুরু করবে। এই চুক্তিটি এমন সময়ে হয়েছিল যখন মার্কিন তেল কোম্পানি এক্সন মবিল কর্পোরেশন, হেস কর্প-এর সাথে একটি অংশীদারিত্বের অংশ হিসেবে গায়ানার বিশাল অফশোর স্টাব্রোয়েক ব্লক থেকে অপরিশোধিত তেল উত্তোলন উল্লেখযোগ্যভাবে বাড়ায় যার একটি বড় অংশ ভেনেজুয়েলার দাবি করা জলসীমায় অবস্থিত। পম্পে এবং আলী আরও যোগ করেন যে, "বৃহত্তর নিরাপত্তা, সীমান্ত অঞ্চলের বাস্তব অবস্থা সম্পর্কে অধিক ধারণা এবং বিশেষ অর্থনৈতিক অঞ্চলের মধ্যে কী ঘটছে সে বিষয়ে সক্ষমতা বৃদ্ধি — এই সবকিছুই গায়ানাকে সার্বভৌমত্ব প্রদান করে।"

ইসরায়েল
২০২৪ সালের এপ্রিলে আলী গাজা উপত্যকায় ইসরায়েলের কার্যকলাপকে "গণহত্যা ছাড়া আর কিছুই নয়" বলে অভিহিত করেন।

সম্মাননা ও পুরস্কার 
মোহামেদ ইরফান আলীর প্রাপ্ত সম্মাননা ও পুরস্কারসমূহ:
 
  প্রবাসী ভারতীয় সম্মান
২০২৩ সালে ভারত সরকার আলীকে "রাজনীতি/সম্প্রদায় কল্যাণ" এবং "ভারত ও বিদেশে তাঁর অসামান্য সাফল্যের" জন্য তার অবদানের স্বীকৃতিস্বরূপ প্রবাসী ভারতীয় সম্মান (ওভারসিজ ইন্ডিয়ান অ্যাওয়ার্ড) প্রদান করে।
 
  অর্ডার অব ফ্রিডম অব বার্বাডোজ
২০২৩ সালে বার্বাডোজ সরকার মোহাম্মদ ইরফান আলীকে অর্ডার অব ফ্রিডম অব বার্বাডোজ উপাধিতে ভূষিত করে। এই সম্মাননা প্রদান করা হয় "আঞ্চলিক সহযোগিতা বিশেষ করে খাদ্য ও পুষ্টি নিরাপত্তা নিশ্চিতকরণ এবং বার্বাডোজসহ গোটা অঞ্চলের মানুষের কল্যাণে সামাজিক ও অর্থনৈতিক অংশীদারত্বকে আরও গভীর করার লক্ষ্যে তার দৃঢ় প্রতিশ্রুতির স্বীকৃতি স্বরূপ।"

টীকা

আরও দেখুন 
 গায়ানায় ইসলাম

তথ্যসূত্র

বহিঃ সংযোগ 

 গায়ানা রাষ্ট্রপতির কার্যালয়

১৯৮০-এ জন্ম
জীবিত ব্যক্তি